Š T A T Ú T

ŽIACKEJ ŠKOLSKEJ RADY PRI ZŠ S MŠ NOVÉ SADY 176

**Preambula**

My, žiaci ZŠ s MŠ Nové Sady 176 v zmysle demokracie, ľudských práv a práv dieťaťa, vychádzajúc z prirodzeného práva žiaka na kvalitné vzdelávanie a vychádzajúc z práva učiteľa mať žiaka s dobrými ľudskými vlastnosťami, usilujúc sa o uplatnenie spolupráce medzi nami - žiakmi a pedagógmi, usilujúc sa o rozvoj duchovnej kultúry i zveľadenia životného prostredia, o zviditeľnenie našej školy a jej dobrého mena, uznášame sa prostredníctvom svojho práva voliť na vzniku Žiackej školskej rady, zloženej z našich zástupcov - spolužiakov, a sľubujeme rešpektovať jej prácu a jej uznesenia.

**čl. 1**

**Základné ustanovenia**

1.Žiacka školská rada reprezentuje žiakov a zastupuje ich záujmy vo vzťahu k riaditeľke a vedeniu

školy.

2. Má 5 členov, ktorí sú zvolení v tajnom hlasovaní nadpolovičnou väčšinou žiakov piateho až

deviateho ročníka z dvoch zástupcov každého ročníka.

3. Každý ročník zastupuje 1 kandidát, ktorý vo voľbách získal najvyšší počet hlasov žiakov

zúčastnených vo voľbách.

4. Žiacka školská rada je iniciatívnym a pomocným orgánom riaditeľky školy.

**čl. 2**

**Poslanie**

Žiacka školská rada

* sa vyjadruje k podstatným otázkam, návrhom a opatreniam školy v oblasti výchovy a vzdelávania,
* podieľa sa na tvorbe a zabezpečení dodržiavania školského poriadku,
* zastupuje žiakov vo vzťahu k riaditeľovi a vedeniu školy a predkladá im svoje stanoviská a návrhy.

Žiacka školská rada sa bude riadiť Deklaráciou práv dieťaťa:

1. Právo na rovnosť bez rozdielu rasy, náboženstva, pôvodu a postavenia.
2. Právo na zdravý duševný a telesný rozvoj.
3. Právo na meno a štátnu príslušnosť.
4. Právo na výživu, bývanie a zdravotnícke služby.
5. Právo na zvláštnu opateru pri telesnom, duševnom a sociálnom postihnutí.
6. Právo na lásku, porozumenie a starostlivosť.
7. Právo na bezplatné vzdelávanie, hru a zotavenie.
8. Právo na prednostnú ochranu a pomoc.
9. Právo na ochranu pred zanedbaním, krutosťou a využívaním.
10. Právo na ochranu pred diskrimináciou, na ochranu v duchu znášanlivosti, mieru a

bratstva.

Žiacka školská rada vytvára nové formy spolupráce s učiteľmi a vedením školy. Svojou

činnosťou umožňuje žiakom participovať na demokratickom riadení fungovania školy.

**čl. 3**

# Organizácia činnosti žiackej školskej rady

1. Funkčné obdobie žiackej školskej rady (ďalej len „ŽŠR“) je do konca školského roku, v ktorom sa uskutočnili voľby.
2. O voľbách vyhotovuje výchovná poradkyňa zápisnicu, ktorú predkladá riaditeľke školy.
3. ŽŠR na svojom ustanovujúcom zasadnutí, ktoré zvoláva výchovná poradkyňa:

* spomedzi členov tajnou voľbou zvolí predsedu, podpredsedu, zapisovateľa,
* vytvorí protokol o ustanovení ŽŠR, ktorý obsahuje:

\* dátum ustanovenia,

\* zoznam členov a funkcie,

\*program zasadnutia.

4. Predseda a podpredseda tvoria dvojčlenné Predsedníctvo ŽŠR. Predseda ŽŠR riadi aj

jednotlivé príspevky do školského časopisu, príspevky na www stránku školy.

5.Členovia ŽŠR sa zamerajú na monitorovanie a vyhodnocovanie sociálnej atmosféry v triedach

v týchto oblastiach :

1. študijné výsledky a dochádzka - problematika prípravy spolužiakov na vyučovanie, problémy s vymeškávaním vyučovania, príznaky záškoláctva;
2. medziľudské vzťahy - problémy vo vzájomnej komunikácii medzi spolužiakmi, medzi žiakmi a vyučujúcimi, úroveň komunikácie,
3. prejavy nežiaduceho správania v rámci triedneho kolektívu ako sú agresivita, šikanovanie, delikvencia, prejavy extrémizmu, priestorové, fyzické alebo symbolické vylúčenie ktoréhokoľvek spolužiaka v rámci triedneho kolektívu z najrozmanitejších pohnútok či dôvodov, či už ide o žiakov s narušenými sociálnymi vzťahmi, s neurotickými prejavmi alebo zo sociálne znevýhodneného prostredia.

Svoje pozorovania prerokujú na zasadnutiach ŽŠR, kde predložia svoje stanoviská a návrhy.

6. ŽŠR zasadá jedenkrát za štvrťrok v priestoroch Základnej školy s materskou školou Nové

Sady 176. Zo zasadnutia sa vyhotoví zápisnica, ktorá bude prezentovaná riaditeľke školy.

7. Zasadnutia ŽŠR sú v zásade verejné. Zvoláva ich výchovná poradkyňa, ktorá vedie ich

rokovania. Tá môže poveriť vedením zasadnutia predsedu ŽŠR.

8.Člen ŽŠR je povinný povedať všetko, čo sa dozvedel na zasadnutí na triednickej hodine vo svojej

triede. Na triednickej hodine si po dohode s triednym učiteľom / učiteľkou dohodne pevne

stanovený čas, ktorý bude na každej triednickej hodine využívať.

9.Ak sa niektorý člen nezúčastní trikrát bez ospravedlnenia na zasadnutí ŽŠR, výrazne si zhorší

prospech alebo sa dopustí závažného porušenia školského poriadku, vzdá sa funkcie a členstva

v ŽŠR. Tá bude doplnená kandidátom, ktorý vo voľbách v príslušnom školskom roku skončil

podľa počtu získaných hlasov na šiestom mieste.

10.Náklady na činnosť ŽŠR sa po dohode s riaditeľkou školy uhrádzajú z rozpočtu školy.

**čl. 4**

**Rokovanie žiackej školskej rady**

1. Program rokovania ŽŠR pripravuje jeho Predsedníctvo a výchovná poradkyňa, ktorá ho zverejňuje najmenej tri dni pred zasadnutím ŽŠR.
2. Predsedníctvo ŽŠR má právo zvolať aj mimoriadne zasadnutie na návrh ktoréhokoľvek

člena, pokiaľ uzná, že problém sa musí riešiť okamžite.

3. Každé rokovanie ŽŠR je doložené uznesením a prezenčnou listinou.

4. ŽŠR je schopná sa uznášať, ak je na jej zasadnutí prítomná nadpolovičná väčšina všetkých

členov. Na platné uznesenie ŽŠR je potrebný súhlas nadpolovičnej väčšiny prítomných členov

ŽŠR. V prípade rovnosti hlasov má predseda ŽŠR právo dvoch hlasov.

**čl.5**

**Vlastnosti člena žiackej školskej rady**

* dôvera väčšiny spolužiakov v triede a ich ochota rešpektovať jeho prácu v ŽŠR,
* čestné a slušné vystupovanie voči spolužiakom i dospelým,
* organizačné schopnosti,
* zrozumiteľnosť a pohotovosť vo vyjadrovaní,
* rozhodnosť pri riešení problémov a obhájenie si svojich názorov; schopnosť argumentácie a vedenia dialógu,
* vedieť rešpektovať rozhodnutie väčšiny.

**čl. 6**

**Práva a povinnosti člena žiackej školskej rady**

Práva:

1. Zúčastňovať sa zasadnutí, zapájať sa do diskusie, podávať návrhy, podnety a pripomienky

k činnosti ŽŠR..

2. Slobodne vyjadriť svoj názor.

3. Požiadať o mimoriadne zvolanie ŽŠR v prípade nutnosti riešenia problému.

4. Právo spolurozhodovať o činnosti, voliť a byť volený.

Povinnosti:

1. Pravidelne sa zúčastňovať zasadnutí ŽŠR.

2. Zodpovedne si plniť zverené úlohy.

3. Dbať na kultúru prejavu a reči. /Počúvať diskutujúceho, nezosmiešňovať ho, používať spisovné

slová vo svojich vystúpeniach/.

**čl. 7**

**Záverečné ustanovenia**

Tento štatút bol schválený na zasadnutí Žiackej školskej rady pri ZŠ s MŠ Nové Sady 176 dňa 26.09.2022 a od tohto dňa nadobúda platnosť.

V Nových Sadoch dňa 26.09.2022 koordinátor Žiackej školskej rady pri ZŠ

výchovná poradkyňa PaedDr. Edita Tisovská